Papersnake/gushiwen huggingface dataset:
寄邓道士（并引）
苏轼（宋代）

罗浮山有野人，相传葛稚川之隶也。
邓道士守安，山中有道者也，尝于庵前见其足迹长二尺许。
绍圣二年正月十日，予偶读韦苏州《寄全椒山中道士》诗云：今朝郡斋冷，忽念山中客。
涧底束荆薪，归来煮白石。
遥持一樽酒，远慰风雨夕。
落叶满空山，何处寻行迹。
乃以酒一壶，仍依苏州韵作诗寄之云。
一杯罗浮春，远饷采薇客。
遥知独酌罢，醉卧松下石。
幽人不可见，清啸闻月夕，聊戏庵中人，空飞本无迹。
寄韩持国
刘攽（宋代）

帝都冠盖区，百吏鲜閒暇。学省独优游，儒冠足休假。

腊前辱飞书，雨后果迂驾。远道靡告劳，心期莫予诈。

三年坐穷山，物色多可讶。鹤林失昭师，演门吊两谢。

素交怅倾盖，陈迹空怛化。孤吟不逢人，默坐常逢夜。

朱丹亲簿领，虫旱视禾稼。全人犹瓮盎，薄赋兼倓幏。

君来慰何多，高论听虽乍。雄风快披襟，佳境逾啖蔗。

从容外形骸，约略陈酒䏑。寻芳问名园，临溪陟累榭。

数称滍阳叟，谓实庞公亚。昔闻固已多，今得逾可诧。

龙门走清洛，伊水共东下。旧都富形势，时卉芬兰麝。

云峰会深入，芳草正可藉。乘兴宁有穷，归马何当跨。

小官畏绳墨，局蹐甚缰靶。苟无咫尺书，限此十数舍。

举头怨鸿鹄，羽翼不我借。终更行有期，屈指计秋夏。
陶山十咏和邓牧心·附子冈
林景熙（宋代）

洞霞疑接台峰近，石机空歌蜀道难。
一种灵苗人不识，半山霜夜南痕乾。
青玉案（次贺方回韵）
杨无咎（宋代）

五云楼阁蓬瀛路。空相望、无由去。弱水渺茫谁可渡。君家徐福，荡舟寻访，却是曾知处。

群仙应问来何暮。说与荣归锦封句。句里丁宁天已许。要教强健，召还廊庙，永作商岩雨。
烧榾柮
萧立之（宋代）

何人斧空谷，断根委柯茎。或如蛟虬蟠，或如虎豹狞。

首尾须鬣具，一一皆可名。老夫傍地炉，温与挟纩并。

彼美红炉兽，光彩生檐楹。出处谅所同，窍凿非天成。

我今不作我，卿亦自用卿。
送尚宝司丞葛贞还姑孰省墓
夏原吉（明代）

几年琐闼侍宸旒，风木长悬万里愁。忽喜纶音下阊阖，便寻兰棹觐松楸。

群公毕饯金台晓，故老欢迎采石秋。安得此身同此志，束书也驾洞庭舟。
郓城题壁 其一
乃贤（元代）

高楼绿树带斜晖，十二街中过客稀。忆著涌金门外住，画船湖上未曾归。
山居归来恰一年有感
吴芾（宋代）

去岁兹辰始息肩，俄然日月已周天。
经营小隐虽云毕，栽种清阴苦未圆。
湖畔百年多古木，山前一望足平川。
从嗟白发催吾老，能享林泉得几年。
临江仙
王庭（宋代）

家住天门阊阖外，别来几度花开。近传消息到江淮。玉京知好开，金阙尚崔嵬。

流落江南山尽处，雨余苍翠成堆。暂同溪馆醉尊罍。恐随丹诏动，且任玉山颓。
相和歌辞。长门怨
刘驾（唐代）

御泉长绕凤凰楼，只是恩波别处流。

闲揲舞衣归未得，夜来砧杵六宫秋。
南浦·旅怀
鲁逸仲（宋代）

风悲画角，听单于、三弄落谯门。投宿骎骎征骑，飞雪满孤村。酒投渐阑灯火，正敲窗、乱叶舞纷纷。送数声惊雁，乍离烟水，嘹唳度寒云。
好在半胧淡月，到如今、无处不销魂。故国梅花归梦，愁损绿罗裙。为问暗香闲艳，也相思、万点付啼痕。算翠屏应是，两眉馀恨倚黄昏。
又前韵 其一
项安世（宋代）

得来棚下脱衣衫，筵席初收戏士闲。君相恩深何以报，班超生入玉门关。
正冬御殿上寿乐章八首其五赐群臣第二盏酒宫
杨亿（宋代）

金奏在悬，有酒斯旨。
颙颙卬卬，嚮明负扆。
湛湛露斯，式宴以喜。
佩玉蕊兮，罔不由礼。
和蒲大受王园泛舟用文老韵 其三
郭印（宋代）

古木卧偃蹇，脩篁立葱青。春风渺无迹，林鸟报先声。

篙师任沿溯，潭纹乱虚明。佳人更吟咏，洗我尘虑清。
宿千丘市晓行
李曾伯（宋代）

夜宿三家市，晨征十里程。竹舆冲雾去，草屐带霜行。

无犬花村吠，有鸡茅店鸣。湖南真乐土，邻柝莫相惊。
灵竺权衡之访婺守会双林
释智愚（宋代）

不将一字显今宗，随处溪山老眼中。
想见金华旧知己，未容明月照归篷。
送管宪出城
曾丰（宋代）

海上连旬雨，城东一尺泥。
肩舆行辙兀，据板坐犹欹。
鸟语如相问，松声似见嗤。
平生说高尚，何事送迎为。
次韵奉酬当时参议见赠游钟山五诗 其二
李光（宋代）

英谋参上幕，爽气盖群雄。愤世仍忧国，都忘酒盏中。
上潘舍人
陈宓（宋代）

淛水人如大雅诗，唯君出句最能奇。
腾声直欲骖鸾鹤，赤子犹能缚虎罴。
览卷几年如旧识，忘年今日辱新知。
漳滨尚许陪尊俎，想像梅花是玉姿。
自罗山入信阳过金关道中作
毕仲游（宋代）

村南闻鸡在村北，土垡如堪竹臲卼。野蒿诛尽露溪漘，山树烧残空石骨。

疾风吹蓬如卷裘，河水夜冻凌割舟。但愿黄堂贺新雪，单衣布袜非吾忧。
除夜怀景严弟并寄景卢
洪适（宋代）

远乡劳薄宦，綵服共思亲。耿耿胸中事，纷纷眼底尘。

与谁同别岁，到此两迎春。独有还家梦，书窗一笑新。
载赓游武夷韵 其二
唐桂芳（明代）

大隐屏前叠翠岑，断肠忽听白猿吟。读书炉畔残煨火，讲易堂中旧盍簪。

隔水幽华红步障，穿松小鸟绿衣衿。王生不作谭玄想，谁识先天太极心。
偈颂七十一首
释了惠（宋代）

冰雪冻皮肤，麻麦饿肠肚。
见日未尝迷，见星安有悟。
黄面老瞿昙，甜瓜成苦瓠。
那更错行山下路，一步两步三四步。
舟山感旧四首
张煌言（明代）

孤云两角委渔矶，极目沧桑事已非。隔浦青燐相掩映，傍蹊红已自霏微。

樯乌转逐危舟宿，社燕空寻旧垒飞。独有采芝人尚在，天荒地老不知归。
驻节宁亲送侍读江文澜使荆州
王缜（明代）

新捧龙函出建章，皇华歌里马蹄忙。仙槎暂离蓬山远，玉节遥临汉水长。

梦绕飞云仍望斗，身如征雁更随阳。锦帆正得东风便，戏彩高堂倍有光。
信州录事参军常曾古鼎歌
韦应物（唐代）

三年纠一郡，独饮寒泉井。江南铸器多铸银，

罢官无物唯古鼎。铸螭刻篆相错盘，地中岁久青苔寒。

左对苍山右流水，云有古来葛仙子。葛仙埋之何不还，

耕者鎗然得其间。持示世人不知宝，劝君炼丹永寿考。
古意三首 其三
刘敞（宋代）

柳下不违俗，独耻伐国言。三黜何尝忧，一问遂惨然。

世衰狙诈用，贤者防其源。孟轲不言利，顾有仁义存。

何乃百世后，功名为时敦。
山下
张耒（宋代）

山下疏钟日夜催，城头画角五更哀。
流年忽忽愁中过，世事更更空里来。
沮溺漫高轻世节，管商空尽济时才。
古来扰扰今何有，一熟黄粱梦已回。
途中食菜戏成呈诸僚友兄
彭汝砺（宋代）

草草盘蔬村野中，粗疏祇似旧家风。猫儿虽有湖南笋，勺子即无江外菘。
岁寒杂咏
钱时（宋代）

无窗无户四边空，月透疏林水透风。
砌下嚘嚘鸣蟋蟀，细论心曲可山翁。
次韵毛君绝句
苏辙（宋代）

中池有士闭重关，夜发天光走玉环。
白日封人人不识，幅巾破褐任尘漫。
茅冈铺阻雨
舒頔（元代）

岩谷幽栖士，江湖懒散身。思乡荆楚客，忧国杜陵人。

年老常防病，时乖不厌贫。滔滔浸平陆，何处是通津。
严先生钓台同范茂明赋叠前韵
赵公豫（宋代）

处士星光耀斗符，汉家幸有此区区。
早上过溪报谒林子长承约客回途作 其三
虞俦（宋代）

伏日当休沐，顽躯困坐曹。骤然秋雨至，一洗夏畦劳。

怀祖何须怒，刘伶亦未豪。北窗陶靖节，千载只渠高。
天津桥
汪元量（宋代）

白杨猎猎柳青青，怒浪高低不肯平。
一自尧夫分手后，更无人听杜鹃声。
昌侍者求斯道
释绍昙（宋代）

一念平常裂万差，觉斯民处贵无邪。
古今错透长安路，狼藉春风一径花。
绣释迦像并十八罗汉赞 第十六注茶半托迦尊者
释德洪（宋代）

心花开敷，行象明洁。翛然宴坐，秀目丰颊。万象之语，六根之功。

以手搏取，置不言中。
送余京同年兄通判岚州
苏辙（宋代）

矫矫吴越士，远为并代行。
寒暄虽云异，慷慨慰平生。
我昔在济南，君时事淄青。
连年食羊炙，便欲忘莼羹。
问君弃乡国，何似敝屣轻。
丈夫事扬志，归去无田耕。
闲官少愧耻，教子终余龄。
定心养浩气，闭目收元精。
此志我亦然，偶与长者并。
会合不可期，未易夸者评。
内弟程十四复亨归省用绰中韵
朱松（宋代）

舅家今三世，笔耕未逢秋。后生抱奇志，肯为齑盐留。

先庐江绕城，归路柳暗洲。勉哉倘有立，离阔何足忧。
陪陈玉叔游九鲤湖同陈彦冲作
佘翔（明代）

使君飞盖动山灵，九鲤烟霞接幔亭。树缀岩峦空外碧，云移楼阁镜中青。

招来凫影栖仙洞，阅罢鹅群写道经。湖水潺湲人不寐，钧天广乐若为听。
樊川寒食二首
卢延让（唐代）

寒食权豪尽出行，一川如画雨初晴。

谁家络络游春盛，担入花间轧轧声。

鞍马和花总是尘，歌声处处有佳人。

五陵年少粗于事，栲栳量金买断春。
后秋思五言五首
方回（元代）

诗老吾衰矣，秋风又飒然。
黄花香五度，八十太公年。
过荒陇醉言
沈周（明代）

老子寻芳挑酒钱，乐哉斯丘青嶂边。若教即死便埋我，更是可生还听天。

人间一日过一梦，花下百壶酬百年。尚将醉墨寄绝壁，风雨不洗山苍然。
忆江南•叩叩词
董以宁（清代）

章台女，叩叩结新欢。堂下每迎花底笑，人前私向镜中看。

可许一生拚。
孺子亭
艾性夫（元代）

断草寒烟故宅荒，高风千古映湖光。
独怜汉帝徵车重，不及陈蕃八尺床。
凤凰台上忆吹箫 和漱玉词
王士禄（清代）

灵凤当雏，名花值蕊，思量往事回头。记帘垂犀押，镜挂珊钩。

人似鹣鹣白鹢，行坐里、爱玩无休。谁能负，春风浅夜，明月新秋。

悠悠。光阴荏苒，纵长绳百尺，逝景难留。看新来华发，旧日朱楼。

宛宛前欢堪觅，屏山畔、薄醉回眸。临风立，斜阳如昔，独照清愁。
和任宰元绍见寄十首以归来问信湖山抚摩松菊
吴芾（宋代）

绿鬓久垂雪，壮心今已灰。
翩然归旧隐，端似再生来。
和赵茂州即事六首
郭印（宋代）

前世愚夫哂邓通，即山鼓铸死饥穷。
贪名勿羡青云士，守道甘饥白发翁。
日月奔驰驹过隙，乾坤跼蹐鸟居笼。
反观自有超然地，能使渊明立下风。
商山富水驿
杜牧（唐代）

益戆由来未觉贤，终须南去吊湘川。
当时物议朱云小，后代声华白日悬。
邪佞每思当面唾，清贫长欠一杯钱。
驿名不合轻移改，留警朝天者惕然。
题四止庵
艾性夫（元代）

松关深更迂，中有安行路。
从渠马上人，笑我不出户。
赠剡县过顼秘丞
陈襄（宋代）

贤哉过县尹，德政是吾师。
万事无锋颖，一惦惟孝慈。
家贫因客冗，发白为民饥。
谁刻前山石，令人去后思。
恋绣衾
史达祖（宋代）

天风入扇吹苎衣。小红楼、夜气正微。有人在、冰弦外，水精帘、花影自移。阳台只是虚无梦，便不成、凉夜误伊。想闲了、流离簟，就一身、明月伴归。
上书乞再任冲佑
陆游（宋代）

虬枝六尺藤，方屋九寸帽。人间无处著，山水归寄傲。

耳中闻渊明，自我发未燥。高标不可揖，七十忽已到。

明窗置经龛，奥室养丹灶。虽云迫迟暮，要足平昔好。

悠然万念空，快若河卷扫。寄声幔亭云，行拜散人号。
晚秋野外
释文珦（宋代）

隔岸茅茨低小，临溪草径横斜。
杨柳已无余叶，芙蓉尚有残花。
偈颂二百零五首 其一八五
释正觉（宋代）

不得讳，有头底。当时你带累别人，而今别人带累你。

来生我家，作业相似，针线穿联细中细。迦叶阿难不相知，人人各自住三昧。

里许转功勋，这边得游戏，到底还须彻根蒂。望断冥鸿没处秋，苍苍一色天连水。
题毛维瞻懒归阁
赵抃（宋代）

溪流回合引方池，轩槛前临面翠微。紫陌红尘行不顾，白云青嶂坐忘归。

方荣即隐谁能继，未老先休世所稀。我昔凌云登阁会，主翁留饮见蟾辉。
安平乐慢
佚名（宋代）

开琼筵，庆佳辰。彩帟当中月华明。笙歌乐、如梦幻，望丹山彩凤，飞舞邃庭。
遐艳异、寿杯同斟。抃舞讴歌浃欢声。方今永永太平。更衍多男，共集锦昌寿恩。
龙窝雨途即事寄迎川肖阳五首 其三
张子翼（明代）

久为林泉懒，今胡夜雨来。偏将知己梦，一向故人开。

细柳虚前府，平津有汉才。竹峰劳远炬，拚醉习池回。
挽赵秋晓 其三
张登辰（宋代）

羁贯分灯读，论交若弟兄。羡君先得隽，嗟我老无成。

几载同忧患，终年隔死生。梦中犹历历，笑语若生平。
题郑所南老子推蓬竹圆
方德麟（宋代）

雅操端如金同，岁度凌霜傲雪。
风前略露烟梢，示许人窥全节。
东山行
李石（宋代）

龙池山头唤龙起，见说花开龙亦喜。
喜将一雨洗山光，晓涨初分两谿水。
东山渡桥烟霞簇，山半亭台艳桃李。
入门一径海棠花，红玉为枝霞作蕊。
仙花自有龙麝气，拂拂晴风香十里。
木兰高下色不同，青紫朱绿黄白红。
游人隐映锦绣谷，山鸟动摇霜雪丛。
我来酌泉弄花树，花光正在水影中。
君不见三碉城边百草热，渡泸将军不得歇。
何似两仙樵斧郎，一局坐忘春昼长。
峡路山行即事十首
袁说友（宋代）

跳山踏草笑迎逢，要识新侯过眼中。
寄语山翁吾老矣，冬裘夏葛与伊同。
天宁节有感
滕茂实（宋代）

节临重十庆天宁，古殿焚香祝帝龄。身在北方金佛刹，眼看南极老人星。

千官花覆常陪燕，万里云遥阻在廷。松柏满山聊献寿，小臣孤操亦青青。
梦中作
林景熙（宋代）

珠亡忽震蛟龙睡，轩弊宁忘犬马情。亲拾寒琼出幽草，四山风雨鬼神惊。

一抔自筑珠丘土，双匣亲传竺国经。独有春风知此意，年年杜宇哭冬青。

昭陵玉匣走天涯，金粟堆寒起暮鸦。水到兰亭转呜咽，不知真帖落谁家。

珠凫玉雁又成埃，斑竹临江首重回。犹忆年时寒食节，天家一骑奉香来。
山居杂诗九十首
曹勋（宋代）

云山环所临，烟景日日异。
山作故人接，云为久处计。
酒酣一声笛，梅风四山起。
清香剩披拂，参横伴村醉。
泗上逢张理问以铭
姚燮（清代）

往秋别君鸳鸯湖，凉飙弄雨喧蒲菰。蠡船红烛灺深夕，水鸥狎梦遥相呼。

今秋遇君徐泗道，芒砀关山满斜照。登舻携手歌大风，寥泬云天击霜鹞。

男儿意气难自雄，驱驱道路如转蓬。短蓑未具笑牛竖，长镡欲试愁狙公。

频年越国遭兵变，战纛连城海无雁。携镵斸药投岩谷，蠹剩文章瓦同贱。

菜门一夕飞燹红，君还挈眷逃吴中。死生消息两茫昧，托地虽异怀则同。

南园季子风流渺，黄子未大使若济。白发冯唐亦荒草，冯勺园太史登府。

相逢感旧增涕零，那有黄金铸衰老？野垆酒浊不可沽，弯弓且射烟中凫。

醉横铁管唱明月，昔时豪兴今能无？
念奴娇（中秋携儿辈步月至极目亭，寄怀子云兄）
韩元吉（宋代）

去年秋半，正都门结束，相将离别。潋潋双溪新雁过，重见当时明月。步转高楼，凄凉看镜，绿鬓纷成雪。晚晴烟树，傍人飞下红叶。

还记江浦潮生，云涛天际，涌金波一色。千里相望浑似梦，极目空山围碧。醉拍朱阑，满簪丹桂，细与姮娥说。倚风孤啸，恍然身在瑶阙。
送胜禅者
释智愚（宋代）

别我芝岩旧主情，松堂月冷露华清。
古桐高佩知保处，会听百滩流水声。
偈颂一百零二首 其九十六
释慧远（宋代）

青苍山色挼蓝翠，潋滟湖光照眼新。珍重导师居此地，颓纲振举是其人。
偶与仲弟研芸为周子坚作小印数方蒙以小词招饮研芸既和其词余亦先以诗谢
何绍基（清代）

累累拳石醇而痴，寸铁蹴起旋风驰。掔底礌硠动真宰，怒云夜挟精灵垂。

肇自籀文迄小篆，摹印古法多纷歧。我家兄弟夙好此，操刀未敢同儿嬉。

祇惭才腐力尤蹇，自哂目效神难追。君畜佳珉等球璧，谬令雕琢为华滋。

漫诩秦文轶𧒘匾，当酬鲁酒饶罂甀。迁延赧缩不及谢，区区寸语陈其私。

从来文物以人重，况乃姓字森厜㕒。欧公笔格范公笏，观者宝溢千樽彝。

愿君祓躬峻厥德，庶几蔚郁隆声施。此印千年永示后，动摇云日光陆离。

宏才博古袭元雅，一一钩釽穷根涯。创自何人出何手，道光元祀春之基。

咄哉法物不可玩，疑有神鬼来摩持。斯时尔我介仙籍，定当拍手欢脱颐。

不然南山白石烂，刺眼笑拾诃牛儿。非朴非郁黯无色，大恨不换枣与梨。

纵有缇楹宝康瓠，烟尘雾露谁占睎。噫唏贱子念及此，春风古泪如延縻。

勖哉百年励荣节，决除滓垢相磨治。若使鸿名镇寥落，嗟予小技徒尔为。
寄刘都官
欧阳修（宋代）

别後山光寒更绿，秋深酒美色仍清。
绕亭黄菊同君种，独对残芳醉不成。
道游武夷遇雨既渡复回明日竟敢游九曲而行因
李弥逊（宋代）

人间何地寄衰翁，偶到视山一苇中。
可是仙君谢逋客，船头无处避刚风。
和答国镇五绝 其五
欧阳澈（宋代）

吟须轻撚对斜阳，叶扫平林夜著霜。忽领诗词云锦段，夜光明月耀黉堂。
台州兜率寺淳熙三年孟春作
林宪（宋代）

寺门阚南江，江势浩相向。
风云互吞吐，山色豁林{左木百养}。
潮头卷飞烟，白雨挟春涨。
中夜鹅鹜喧，谁家海船上。
冶父山居七首 其二
洪恩（明代）

两石即为环堵，栋梁四五松柴。尽可容身炊爨，何须分外安排。
岁暮感怀
姚倩（清代）

辜负光阴感百端，多愁赢得带围宽。沈沈帘幕炉烟袅，寂寂房栊蜡炬残。

为理旧词人转懒，怕翻冷被梦难安。西风和泪看鸦阵，倚遍阑干翠袖寒。
颍州和永叔
刘攽（宋代）

羁鸟能择木，游鱼知赴渊。飞沈岂异志，行止私自怜。

玩世本无术，辟人庸得贤。卜居幸乐国，负郭依良田。

心与地俱远，我徒共熙然。生涯亦何有，聊以忘吾年。
白发
舒岳祥（宋代）

新发从渠白，旧颜疑我非。
莫嫌冠易堕，且喜虱无依。
镜里星星出，梳来日日稀。
长惭老松树，翠鬣沐烟霏。
木兰花·立春日作
陆游（宋代）

三年流落巴山道，破尽青衫尘满帽。身如西瀼渡头云，愁抵瞿塘关上草。
春盘春酒年年好，试戴银旛判醉倒。今朝一岁大家添，不是人间偏我老。
送吴正仲婺倅归梅溪待阙
梅尧臣（宋代）

山水东阳去未去，朋亲苕霅朝复朝。
更无越相逃名舸，犹看吴王送女潮。
海燕归齐声满屋，溪梅开过子生条。
明年十月吏迎处，七里滩前棹奏箫。
春台引
陈子昂（唐代）

感阳春兮生碧草之油油。怀宇宙以伤远，登高台而写忧。

迟美人兮不见，恐青岁之遂遒。从毕公以酣饮，

寄林塘而一留。采芳荪于北渚，忆桂树于南州。

何云木之美丽，而池馆之崇幽。星台秀士，月旦诸子。

嘉青鸟之辰，迎火龙之始。挟宝书与瑶瑟，

芳蕙华而兰靡。乃掩白蘋，藉绿芷。酒既醉，乐未已。

击青钟，歌渌水。怨青春之萎绝，赠瑶台之旖旎。

愿一见而道意，结众芳之绸缪。曷余情之荡漾，

瞩青云以增愁。怅三山之飞鹤，忆海上之白鸥。重曰：

群仙去兮青春颓，岁华歇兮黄鸟哀。富贵荣乐几时兮，

朱宫碧堂生青苔，白云兮归来。
四和
刘克庄（宋代）

鲸吸仙人饮兴浓，尤嫌恶客懒迎逢。
逆风弱水三万里，梦雨高唐十二峰。
诗派相邀容入社，酒泉虽远愿移封。
葑田毕竟胜高仰，犹可躬耕佐大农。
寄答钟羽洞秀才 其二
杨起元（明代）

韶石何嶙峋，韶音几千年。似欲招凤凰，从此来翩翩。

一乱江湖心，遂成魏阙县。梦断知音人，魂飞水径前。
苏潜圣挽词
苏轼（宋代）

妙龄驰誉百夫雄，晚节忘怀大隐中。
悃愊无华真汉吏，文章尔雅称吾宗。
趋时肯负平生志，有子还应不死同。
惟我闲思十年事，数行老泪寄西风。
题积善院
陈襄（宋代）

幽寺访禅客，烦襟此一开。
山空有猿鹤，地僻无尘埃。
烹茶绿云起，鼓扇清风来。
览景不归去，暮烟生古台。
袁州人谑彭伉
佚名（唐代）

湛贲及第，彭伉落驴。
伏中宿富乐山赏泉
洪咨夔（宋代）

唤舡绝芙蓉，夹道森古柏。
碧天倚熏笼，烈日发芗泽。
清凉奏水观，热恼脱火宅。
石虬漱潺湲，银竹堕格磔。
林密天早昏，岩拥地少窄。
坐久万想定，虚浸一奁白。
萤行露炯炯，蛩语风策策。
胡床笛三弄，所欠可人客。
书仙台观壁
周敦颐（宋代）

到官处处须寻胜，惟此合阳无胜寻。
赤水有山仙甚古，跻攀聊足到官心。
沁园春
王迈（宋代）

老先生独以身免。贤者之不出如此。杨龟山层出，不合又去，未如又出。靖康之变，以谏识大夫从驾入金营。贤者之出，竟如此。谨详二先生出处之节，求质正于西山真先生，遂成此词以呈

人物渺然，蕙兰椒艾，孰臭孰香。昔尹公和靖，与龟山老，虽同名节，却异行藏。尹在当年，深居养道，亲见兵戈兴洛阳。杨虽出，又何畀于蔡，何救于章。

公今为尹为杨。这一著须平心较量。正南洲潢弄，西淮鼎沸，延绅噤舌，举国如狂。招鹤亭前，居然高卧，许大乾坤谁主张。公须起，要擎天一柱，支架明堂。
题秋山晚色图
尹廷高（元代）

千峰含翠入高寒，咫尺生绡眼界宽。开尽黄花归未得，霜林红叶画中看。
杂咏一百首·孔融子
刘克庄（宋代）

二穉吁何罪，冤犹在史书。
老瞒浑忘却，只记哭仓舒。
丈亭
陈造（宋代）

小江随山巧回互，转首碧流分两股。
丈亭系缆待潮生，徙倚才容一炊许。
潮信曾何差顷刻，固应作意怜行客。
为谁东去为谁西，酌酒殷勤酬河伯。
听筝（一作题宋州田大夫家乐丘家筝）
张祜（唐代）

十指纤纤玉笋红，雁行轻遏翠弦中。

分明似说长城苦，水咽云寒一夜风。
承闻诏迎圣母太妃还宫 其二
边贡（明代）

济水朝京甸，燕关镇海流。九重迎圣母，千里会诸侯。

日月开黄道，河山列素秋。礼文同扈跸，元不为宸游。
红钵盂花
杨巽斋（宋代）

帢匝枝头簇绛英，朱髹梵器上天成。
槛边更种蛮姜叶，依约如归佛手擎。
月 其一
詹初（宋代）

天上一轮影万轮，一轮方是月明真。祗寻天上一轮月，水里万千何足论。
颂证道歌·证道歌
释印肃（宋代）

了即业障本来空，兔角拄丈击狂风。
龟毛索子穿云鼻，理会乾坤空不空。
送王孟坚脩撰南归 其一
杨士奇（明代）

东壁图书府，清华映上台。朝廷重文治，近侍总英才。

独罢金门直，遥辞玉署回。平生王逸少，临别恨难裁。
余寺丞挽诗 其一
韩淲（宋代）

仁宅居郊秀，儒科载世清。致君才列寺，教子亦专城。

宠数垂车佚，恩封进秩荣。逢辰俱动色，厚夜失吞声。
送张员外出牧岳州
钱起（唐代）

凤凰衔诏与何人，喜政多才宠寇恂。台上鸳鸾争送远，

岳阳云树待行春。自怜黄阁知音在，不厌彤幨出守频。

应笑冯唐衰且拙，世情相见白头新。
立春日感怀
于谦（明代）

年去年来白发新，匆匆马上又逢春。
关河底事空留客？岁月无情不贷人。
一寸丹心图报国，两行清泪为思亲。
孤怀激烈难消遣，漫把金盘簇五辛。
虚谷志归十首
方回（元代）

浪走千山外，乾忙四月余。
隔篱分浊蚁，共座擘枯鱼。
婢瘦慵施粉，儿顽失寄书。
少陵亦曾尔，来往浣花居。
中岁
韩淲（宋代）

中岁百事懒，颇觉山林深。体适解巾屦，情安弄书琴。

流年度寒暑，尽日看晴阴。穷达苟不委，何以全素襟。
饮李氏园三首
黄庭坚（宋代）

手挼红杏醉繁香，回首春前梦一场。
便与经营百船酒，再来应是菊花黄。
题淮阴侯庙
黄好谦（宋代）

筑坛拜日恩虽重，蹑足封时虑已深。隆准早知同鸟喙，将军应起五湖心。
招真岩
韩淲（宋代）

苍崖松声风泠泠，心高太虚望青冥。幽寻王君集山灵，古井方池谁招真。

金沙岭头净无尘，呼吸风光聚精神。开合阴阳三尸惊，逍遥吟哦黄庭经。

青蕊琳琅潜玄英，扶摇三光驾云骈。羽衣翩跹上圆清，我辈岂是区中人。
【中吕】山坡羊_酒友刘伶不
张可久（元代）

酒友
刘伶不戒，灵均休怪，沿村沽酒寻常债。看梅开，过桥来，青旗正在疏篱外，醉和古人安在哉。窄，不够酾。哎，我再买。
客高邮
危台凝伫，苍苍烟村，夕阳曾送龙舟去。映菰芦，捕鱼图，一竿风旆桥西路，人物风流闻上古。儒，秦太虚。湖，明月珠。
咏闽儒三则 其一 李延平先生
郑用锡（清代）

遁世终无悔，平居四十年。科名惭末第，河洛悟先天。

一室箪瓢乐，千秋衣钵传。机倪阐神鬼，奥窔洞山川。

斯道存文字，吾身可圣贤。冰壶真了彻，圭角独磨研。

况抱邱林志，能操笔削权。忧时长默默，恋国复拳拳。

大节完忠孝，名言记简编。风云当路幻，日月此心圆。

危坐能终日，豪情属少年。至今过剑浦，水竹荐羞笾。
饯吉甫弟之维扬别驾
柴元彪（宋代）

风樯留燕暮呢喃，行李催程春又三。
幕府来迎晁别驾，油幢曾识李淮南。
江都今古英雄会，宇宙中间化育参。
见说监州簪芍药，早乘华步趣朝骖。
江梅
杜甫（唐代）

梅蕊腊前破，梅花年后多。
绝知春意好，最奈客愁何。
雪树元同色，江风亦自波。
故园不可见，巫岫郁嵯峨。
山墅
方岳（宋代）

牛背夕阳暖，沙头霜叶寒。
酒生宁可薄，橘老尚多酸。
友昔几相卖，山吾素所欢。
墙阴有茅茨，留得菊花看。
前往焦山历代尊宿真赞 从禅师
释怀深（宋代）

雪眉岩顶鹤精神，淡薄家风世少邻。明月芦花藏不得，老来重跨铁麒麟。
哀金堂张通判
度正（宋代）

豫章惊早世，修节凛风林。
松柏山中友，江湖物外心。
茂陵多异赋，梁甫又悲吟。
琢句藏深谷，他年尚德音。
花
张南史（唐代）

花，花。
深浅，芬葩。
凝为雪，错为霞。
莺和蝶到，苑占宫遮。
已迷金谷路，频驻玉人车。
芳草欲陵芳树，东家半落西家。
愿得春风相伴去，一攀一折向天涯。
十二峰·集仙
阎伯敏（宋代）

绿蓑鞋紧青行缠，束薪蕴火开山田。
云间仰听仙佩响，蓬鬓拂掠烧畲烟。
和咏舞诗
刘孝仪（南北朝）

回履裾香散，飘衫钿响传。低钗依促管，曼睇入繁弦。
老农吟
柴元彪（宋代）

袯襫田家翁，矍铄须眉白。问渠年几许，不记年庚甲。

自言身世居此村，三十得儿儿复孙。伤哉儿孙已露电，朝昏只影空断魂。

生来只是种田土，田土祇今易几主。乡村成败历能言，英雄磨灭不知数。

尽日垄亩力耕耘，饷馌炊舂倩比邻。归来薄暮饭牛罢，索绹织屦宵犹勤。

吁嗟兮，既绝望乎鸠杖与糜粥，曾不见富人之哀我茕独。

但愿年丰醉鸡豚，重见太平死亦足。纵如颜都尉、马伏波，老来恩宠成蹉跎。

蚁穴一梦今如何，贫富夭寿总如此。我莫愁，君莫喜，好将荣辱哀乐、是非得失付与东流水。
失猫
刘克庄（宋代）

饲养年深性已驯，攀墙上树可曾嗔。
击鲜偶羡邻翁富，食淡因嫌旧主贫。
蛙跳阶庭殊得意，鼠行几案若无人。
篱间薄荷堪谋醉，何必区区慕细鳞。
满江红（九日冶城楼）
方岳（宋代）

且问黄花，陶令后、几番重九。应解笑、秋崖人老，不堪诗酒。宇宙一舟吾倦矣，山河两戒天知否。倚西风、无奈剑花寒，虬龙吼。

江欲＿，谈天口。秋何负，持螯手。尽石麟芜没，断烟衰柳。故国山围青玉案，何人印佩黄金斗。倘只消、江左管夷吾，终须有。
宫词
王仲修（宋代）

岳神当面捧南山，馥郁非烟拥圣颜。
法部笙歌催献寿，阖门先引内朝班。
初夏有感因用前韵久旱适得雨欣然卒章
陈傅良（宋代）

湖山妩媚绿阴稠，谁向芸芸得趣幽。
半破榴花方恨晚，新来燕子未知秋。
去为吏隐虽吾愿，归得家山政自愁。
赖有雨声宽百感，忽如孤凤见群啁。
寄韩梅居
顾逢（宋代）

去载书来日，曾回一卷诗。
每当孤坐处，长忆共吟时。
春酒花朝曲，秋灯雨夜棋。
人间无聚散，安得有相思。
映雪斋
郑洪（宋代）

八窗阑槛倚冰梁，四座图书贝月光。眼眩欲迷《黄竹赋》，神游疑在白云乡。

琼台花满潇潇下，石鼎茶烟细细香。想得哦诗清镜里，霜娥一夜泣潇湘。
北使还襄邑道中作（九月三十日）
徐铉（宋代）

九月三十日，独行梁宋道。河流激似飞，林叶翻如扫。

程遥苦昼短，野迥知寒早。还家亦不闲，要且还家了。
野居
姜特立（宋代）

野居富薪炭，一暖敌重裘。
虽无四方味，鱼鳖亦易求。
古人爱山林，岂为口腹谋。
箪瓢颜不臞，乐道固无忧。
次远韵齿痛
苏辙（宋代）

元明散诸根，外与六尘合。
流中积缘气，虚妄无可托。
敝陋少空明，妇姑相攘夺。
日出暵焦牙，风来动危蘀。
喜汝因病悟，或免终身著。
更须诵楞严，从此脱缠缚。
余兄弟因避乱山中复有衾枕团栾之乐喜而赋诗
刘崧（元代）

幼小长歌棠棣诗，长城江海惜分离。谁知中岁团栾乐，正在深山避乱时。
次韵毛君上书求归未报
苏辙（宋代）

白发忧民带减围，频闻慷慨赋将归。
近传道士连三咽，久悟禅门第一机。
夜永庵中诗自得，日高门外客来稀。
此心素定谁能劝，只有丁宁诏莫违。
戏书眼中草木 其一
莫友芝（清代）

盈盈金钱花，帖地不可拾。婉婉燕支花，含香待秋入。
蒙许休老雷峰
释古通（明代）

鬖鬖白发一函经，曳杖还山惜暮龄。空负鞭长徒策蹇，却惭绠短虑羸瓶。

遥看楼外松添翠，近对窗前竹愈青。堪笑此中陪我老，昂藏孤鹤自梳翎。
送关景芬秘书赴山阳尉
强至（宋代）

峨冠初上童儿首，君已老成予辄友。
肺肝相照二十年，今日不殊前日厚。
纷纷共笑薄媚徒，对面论心回面否。
吁君意气非昔粗，犹著青衫从吏部。
得官将尉古山阳，有蕴无施州县后。
山阳楚邑为最雄，聒聒众咻千万口。
阶庭听命趋上官，守阁使台靴日走。
舟车冗客来百须，政逐从违成好丑。
君才遇事有卷舒，公道当官胆如斗。
或时畏缩类懦夫，私请不容毫发受。
往行素守裨长官，肯到县厅同木偶。
颇闻彼俗殊东南，例重市门轻陇亩。
盐商茗贩白刃随，切与椎埋破渊薮。
能声自可博己知，懒趁庸儿媒左右。
吴江日暮山川愁，疏树烟头排敝帚。
北帆欲挂倾别觞，还有阴风吹散酒。
醒难为别醉几何，人世无时好分手。
知君此去忘故园，淮月楚云惟我有。
久客
陆游（宋代）

憔悴闲坊底，萧条久客心。
燕归知社过。
叶密觉春深。
灯火愁残史，麈埃叹素琴。
余生犹有几？去日苦駸駸。
郡中游观之地清风楼为第一前此诸公有诗似觉
王炎（宋代）

山屏四面碧相重，苕霅无声泻玉虹。
万户连甍皆在下，一楼飞栋独当中。
不容半点浮尘到，但觉无边爽气通。
安得翛然辞物役，披襟终日挹清风。
沁园春 为雪持题像即次原韵
陈维崧（清代）

屈指生平，衣葛知寒，食梅苦酸。倩冰绡数尺，图成行乐，梨园一曲，谱出邯郸。

富贵何常，男儿自有，除却升天作底难。掀髯处，怪六花一夜，白尽江山。

长空舞絮漫漫。纵汉苑吴宫梦里看。唤燕支小妇，霓裳夜宴，回波别队，毳幕春寒。

满院红肌，一帘香雪，老放英雄此内閒。吾狂甚，向画中笑乞，最后双鬟。
登凌云高处
刘过（宋代）

摄衣更上一层楼，才到层霄最上头。
方识乾坤真转毂，好知身世付虚舟。
九秋草木岚烟湿，万里山川海气浮。
更欲杖藜穷望眼，眼中何处认神州。
与幼遐君贶兄弟同游白家竹潭
韦应物（唐代）

清赏非素期，偶游方自得。前登绝岭险，下视深潭黑。

密竹已成绝，归云殊未极。春鸟依谷暄，紫兰含幽色。

已将芳景遇，复款平生忆。终念一欢别，临风还默默。
重阳山居
司空图（唐代）

诗人自古恨难穷，暮节登临且喜同。
四望交亲兵乱后，一川风物笛声中。
菊残深处回幽蝶，陂动晴光下早鸿。
明日更期来此醉，不堪寂寞对衰翁。
颂证道歌·证道歌
释印肃（宋代）

多年枉作风尘客，不问东西与南北。
只应好住便安身，闻举汝身心似墨。
寄怀何克谏何景雪
陈恭尹（清代）

君家隐处海云东，水绕青螺一百峰。初日芙蓉三谢句，西山薇蕨二贤踪。

投竿拟傍羊裘老，负土新成马鬣封。犹感故人嘉惠在，相思和梦夜千重。
临别送张諲入蜀
李颀（唐代）

出门便为客，惘然悲徒御。四海维一身，茫茫欲何去。

经山复历水，百恨将千虑。剑阁望梁州，是君断肠处。

孤云伤客心，落日感君深。梦里蒹葭渚，天边橘柚林。

蜀江流不测，蜀路险难寻。木有相思号，猿多愁苦音。

莫向愚山隐，愚山地非近。故乡可归来，眼见芳菲尽。
官舍二首
宋祁（宋代）

南荣坐炙野人暄，官谤心知鹤有轩。
画饼窃名真不食，衔枚邀宠更无言。
嵇斋书簏吹尘度，蒋径宾綦晕藓班。
事国爱君精未已，此生疏蹻负邱园。
怀高升伯陈伯符二博士
欧大任（明代）

岳立儒林二子名，别来何以报同声。江花每忆华阳馆，蓟雁频飞白下城。

赤管著书真汝事，青山高枕得吾生。天涯璚树凭谁寄，秋满潇湘问去程。
绍兴祀高禖十首 其一 降神用《高安》。
郊庙朝会歌辞（宋代）

聿分春气，施生在时。禖宫肇启，精意以祠。礼仪告备，神其格思。

厥灵有赫，锡我繁釐。
上李丈尚书
王之望（宋代）

天孙司经纬，专巧上帝旁。
星缕日月针，几经补苍苍。
弭节游人日，帝服无文章。
寒女一机素，未知作衣裳。
再拜愿祈巧，精神通渺茫。
但恐云车回，虚无往路长。
同友陪吴园次登多景楼，时园次赴湖州任
孙枝蔚（明代）

出城送客共跻攀，万里烟云杳霭间。天下江山如此少，古来冠盖几人闲？

潮头日午添帆影，楼角风微散酒颜。五马临行重回首，知君鱼鸟最相关。
瀼西亭即事
邓深（宋代）

危亭曲槛俯溪流，去去来来渡口舟。
微雨不妨人刈麦，轻烟正可客垂钩。
出东郭至荐福寺
章秉铨（清代）

漠漠禅院寂，萧萧落叶深。晏坐复何有，磬声动寒林。

慈乌时一至，水石清禅心。微风发纤籁，泠若鱼山音。

曰余身世役，百念载浮沈。对此一茫然，千佛入我襟。

竦身上高阁，晴空下森森。伫立默无言，片云出遥岑。
秋景
张祖继（清代）

秋色平添已十分，霜磨雨润夕阳熏。紫泥苍石黄花圃，红叶青阳白雁群。

放眼四围来爽气，遐心一片寄閒云。传神凭仗诗书画，谁作唐家郑广文。
次韵张汉卿梦庵十八咏 其六 山房
史浩（宋代）

平生安乐地，不受利名煎。其中一空洞，寥寥无色天。
送赵宽堂二首 其二
杜范（宋代）

两片南山云，偶尔连空飞。一去向空谷，一留伴残晖。

招招浙江渡，激激风吹衣。仰头有鸿鹄，孰使心事违。

何时黄山边，把酒话昨非。
吉芝楼杏花盛放
金兰贞（清代）

小园一夜放春花，姣态妍姿斗彩霞。正值晓妆帘幕卷，万重红雪拥窗纱。
张监税新居
宋伯仁（宋代）

为爱滩头只两家，也来随分作生涯。
依山筑屋先栽柳，买地为园旋种花。
聊把功名循世熊，只凭诗酒度年华。
与梅一夜论心事，石鼎茶乾月未斜。
读易书怀
阳枋（宋代）

家家住坐长安道，日问长安何草草。
春到骊山渭水深，拂石临流苦不早。
万户千门镇日开，无边风月随人好。
满城花柳断莺肠，芳菲易歇天难老。
金庭洞天
华镇（宋代）

嵩高秀入洛川清，鹤去云归冷玉笙。霜白金庭今夜月，流风依约有遗声。
祷雨题张王庙
叶适（宋代）

夏至老秧含寸荑，平田回回不敢犁。
群农无计相聚泣，欲将泪点和乾泥。
祠山今古同一敬，签封分明指休证。
传言杯珓三日期，注绠翻车连晓暝。
龙神波后何惨怆，昔睡今醒喜萧爽。
人云天上行水曹，取此化权如反掌。
浙河以东尽淮壖，哀哉震泽几为原。
愿王顿首玉帝前，请赐此雨周无偏。
水调歌头（寿林府判）
徐鹿卿（宋代）

别驾映旋轸，父老绕称觥。西风底事于役，造物岂无情。知道神生崧岳，大庾岭边和气，未足助欢声。小试活人手，详谳命公行。

赣滩石，青原雨，快阁晴。西江一带风物，尽把祝长生。福与此江无尽，寿与此江俱远，名与此江清。江水直到海，公亦上蓬瀛。
和贾耘老
毛滂（宋代）

渴令平生病，年来病更多。
腰仍难老折，肠亦旧无他。
知已眠三迳，逢秋欲七歌。
勋名邮传尔，唯日饮无何。
重到法司
周伦（明代）

贯城门迥未须寻，光景依稀昔似今。杨柳绿乘春路远，薇花红放午堂深。

无边跃鲤翻清沼，不断鸣鸠唤紫林。何意重来图画里，丹年无补愧初心。
次韵虞退夫除夕七绝句
魏了翁（宋代）

明朝同上四贤山，要与群英尽日还。
认取钩深堂上意，春风曳曳鸟关关。
风雨后有怀
张埴（宋代）

凄凄如此雨，仆仆是何人。
野饭徒炊湿，泥行亦浃旬。
斯文从古有，我辈及今贫。
岁晚归南郭，为靴不用银。
侄马子试晬
毕仲游（宋代）

去岁当今日，儿生在北堂。眉疏才必秀，耳大寿应长。

乳骥蹄犹小，冥鸿翼未张。吾门如可大，藉汝志强梁。
丙辰病起示儿
阳枋（宋代）

采薪背夏见书云，世我相遗思转清。
识别个阴消又长，喜些真转息还生。
百年好梦黄粱短，一片间心白鹤轻。
独拥寒衾长不寐，听吹梅角动江城。
拈古十四首
释法薰（宋代）

镜清摇头，这僧摆尾。
虽则一期可观，争奈玄沙道底。
赠谈星达士
王迈（宋代）

列肆竞谈星，谬者十八九。达士何许人，俦中推好手。

精步宿罗胸，纵谈鬼擘口。技绝固招穷，鹑衣不掩肘。

朅来访臞翁，意欲相击扣。翁命翁自知，不问子休咎。

苍生命甚危，子亦知乎否。魏阙妖狐翔，吴江水兽吼。

冯夷肆陆梁，富媪难载负。强寇噬边州，湖堧经践蹂。

王师战且弱，钺钝甲兵朽。流民满江濆，沟洫纷骸髅。

京米贵于金，十千可一斗。暮夜光烛天，彗星大于帚。

灾眚此非常，其敢饮以酒。都人极皇皇，如鱼惊在笱。

国脉眇一丝，病固有从受。西山薨于前，鹤山继于后。

洪蒋与李徐，俱作修文友。吴讣漫塘翁，广哭菊坡叟。

天为国生贤，福贤理宜厚。何事数钜公，不为国耆耇。

周堪刘向亡，老光握灵寿。元城了翁去，贼京得皓首。

贤者今馀几，其生皆不偶。或入在朝廷，或出为牧守。

或未脱丹书，或犹耕岩薮。烦子布星躔，为余细分剖。

孰可坐庙堂，孰竟死田亩。孰坚如松篁，孰脆如蒲柳。

天如祚吾宋，存者必长久。狂生何能为，自分安老丑。

无地堪植锥，仰空长击缶。昂藏作丈夫，谄佞羞妾妇。

宁可效熊经，不出随狗苟。但愿世道宁，天宇息尘垢。

廷无憸壬人，周召置左右。边无儿戏军，廉蔺善攻取。

庶几老馀生，官职乎何有。閒日教子书，不教子学走。
减字木兰花 其四十二 七劝
沈瀛（宋代）

酒巡未止。且听七言余韵喜。弹到悲风。醒酒风吹路必通。

休休避酒。末后茶仙来献寿。七碗休何。不独茶多酒亦多。
偈颂七十六首
释子益（宋代）

世尊不说说，迦叶不闻闻。
两个无孔铁鎚，打就一合乾坤。
顾恺之秋江晴嶂图二首 其一
邓文原（元代）

晋室风裁推虎头，山川灵气属君收。指端幻出千重秀，并作江南一段秋。
武昌酌菩萨泉送王子立
苏轼（宋代）

送行无酒亦无钱，劝尔一杯菩萨泉。
何处低头不见我？四方同此水中天。
沁园春·曲径旁蹊
李道纯（元代）

曲径旁蹊，三百六十，门门不同。若泥在一身，终须着物，离于形体，又属顽空。无有兼行，如何下手，两下俱捐理不通。修真士，若不知玄窍，徒尔劳工。些儿妙处难穷。亲见了、方能达本宗。况听之不闻，搏之不得，观之似有，觅又无踪。个个见成，人人不识，我把天机泄与公。玄关窍，与虚无造化，总在当中。
宫词 其一○八
花蕊夫人徐氏（唐代）

盘凤鞍鞯闪色妆，黄金压胯紫游缰。自从拣得真龙种，别置东头小马坊。
醉花间·休相问
毛文锡（五代）

休相问，怕相问，相问还添恨。春水满塘生，鸂鶒还相趁。
昨夜雨霏霏，临明寒一阵。偏忆戍楼人，久绝边庭信。
舟泊村西野步
邹嘉升（清代）

钱塘风掠水潺湲，杨柳桥西又北湾。红映数重村口树，青浮一点陇头山。
邹小山宗伯茄豆帧子为章书亭镇帅题
朱景英（清代）

东坡在岐亭，力持杀生戒。谓同鸡豚饱，曷勿芦菔芥。

齐民有要术，蔬圃细亦大。所以渤海守，计口筹韭薤。

烹菽及脯茄，古籍均纪载。厥性详义疏，本草备图绘。

清绝让乡翁，写生出时辈。馀事貌纤种，紫绿粉琐碎。

豆棚瓜架间，手摘可一再。游戏往往然，兹幅尤狡狯。

想当贵盛时，割炙恣所快。一朝厌芗腥，食单美生菜。

沿篱既吾茹，落苏亦吾爱。涉笔偶及之，肉食料可废。

列鼎故自豪，所味乃沆瀣。明公得此意，见画辄欲拜。

属题心郑重，饕餮期一汰。养福兼养财，养生此其概。

载绎东坡言，噬嗑义不昧。誓当涤三庭，常餐佐粗粝。
丘壑美
释文珦（宋代）

谢公昔高卧，远意在苍生。
方据要路津，中孚贱浮名。
出处本一致，穷达无异营。
秋房斯人徒，凶此丘壑情。
舟中苦热
严羽（宋代）

舟行何太热，岸上莽尘沙。闪闪浪频过，昏昏日又斜。

年衰愁作客，秋近苦思家。蝗旱三千里，江淮儿女嗟。
狼山
韩元吉（宋代）

天外奇峰认九华，路人指点是狼牙。
他年刻石题车马，会遣山前属汉家。
句
胡元龟（唐代）

翻身腾白浪，探爪擢明珠。
诸幕客第一百一十八
文天祥（宋代）

入幕未展才，辛苦在道路。
回首一茫茫，风悲浮云去。
曾主政丙戌九月还湘丁亥三月复抵京诗约上巳同游
李光汉（清代）

黄华丛里饯行旃，独系燕台思悄然。秋月衡云归梦绕，春风沂悄故人旋。

他乡共著游山屐，上巳同乘载酒船。身世百年几閒日，莫辞沈醉杏花天。
西湖杂诗五首
黄任（清代）

其一

珍重游人入画图，楼台绣错与茵铺。
宋家万里中原土，博得钱塘十顷湖。

其二

画罗纨扇总如云，细草新泥簇蝶裙。
孤愤何关儿女事，踏青争上岳王坟！

其三

鱼羹宋嫂六桥无，原是樊楼旧酒垆。
宣索可怜停玉食，官家和泪话东都。

其四

梅花亦作黍离看，野水荒坟绕一湾。
肠断黄金台下客，更传天语到孤山。

其五

珠襦玉匣出昭陵，杜宇斜阳不可听。
千树桃花万条柳，六桥无地种冬青。
西风
董嗣杲（宋代）

大江西风三日起，激起怒涛三万里。
客子口噤悄无语，纵有高楼危莫倚。
楼前秃树剩几叶，更有咽蝉埋叶里。
大船小船不见影，冲沙入峡苍黄舣。
偶笼窄衫上冈头，茫茫莫辨天与水。
浪花旋舞山岳迸，鳞鳞白露江豚齿。
乾坤浩渺昏八极，秋高伟事无过此。
正愁梧上凤栖空，谁传水底蛟斗死。
三月一日入襄州界先寄吴待制二首
项安世（宋代）

明德宫中大练衣，风流小阮世人知。
断无流水游龙梦，只有珊瑚碧树词。
天上仙人持紫橐，边头武吏簸红旗。
男儿自要粗官作，肯被青云富贵欺。
修城口号
秦约（明代）

春城连海亘虹霓，雉堞桓桓补甑泥。
总谓军储仰吴下，只怜边衅起淮西。
千旗影逐流云动，万杵声高落日低。
安得韩彭为上将，载光大业抚黔黎。
宏证庵避雨
汤懋纲（清代）

重云压翠微，秋林响不定。洒洒飞雨来，寻行入幽径。

室静凝清香，堂虚应孤磬。目从寂灭观，耳向虚无听。

茶熟话三乘，发余禅悦性。
题英雄夺锦图
程敏政（明代）

天外苍鹰决云下，山麓玄熊亦惊咤。锦鸡势落双彀中，草偃风惊不容罅。

五羊赵王工羽毛，水墨孰与林良高。閒中作此有深意，不用千钱归水曹。

水曹世家原古歙，三试场中三奏捷。英雄夺锦人争誇，斯士斯图正相协。

呼童启轴悬中堂，青春白日生辉光。郢人燕说亦有道，远大相期君莫忘。
雪中会饮李倅钧东轩三绝
苏辙（宋代）

竹里茅庵雪覆檐，炉香蔼蔼著蒲帘。
欲求初祖安心法，笑我醺然已半酣。
山居杂兴二首 其一
田汝成（明代）

芙蓉窈窕月朦胧，草阁遥怜玉殿风。曾从龙舟西苑里，正闻莲漏百花中。

珠帘卷雾摇波绿，宝扇开云射日红。恍向九霄重浪迹，却忘身世一飘蓬。
忆江上吴处士
贾岛（唐代）

闽国扬帆去，蟾蜍亏复圆。
秋风生渭水，落叶满长安。
此地聚会夕，当时雷雨寒。
兰桡殊未返，消息海云端。
述怀示学者
释清远（宋代）

细思五十三年事，并入初中后夜心。须信刹那通过未，更无毫发作追寻。

随消旧业根先断，永绝新殃道已深。此是安身立命处，故吹一曲报知音。
九日寄昌龄弟 其四
王十朋（宋代）

我有茱萸沜，遥同辋川底。登高少一人，又是王家弟。
请说归休好 其一
张孝祥（宋代）

请说归休好，扶行白发亲。访医无远近，买药辨新陈。

索酒兼邻瓮，要宾尽里人。短长无不可，且得是闲身。
建炎初秋不得北狞消息作
郑樵（宋代）

昨夜西风到汉军，塞鸿不敢传殷勤。
几山衰草连天见，何处悲殷异地闻。
犬马有心虽许国，草茅无路可酬君。
微臣一缕申胥泪，不落秦庭落暮云。
次韵月明德经历游茅山
陈镒（明代）

三峰翠色倚高冥，万壑松声撼百霆。列宿拱垣低月殿，彩云扶毂近芝亭。

紫坛露冷晨幢湿，金阙风微午篆馨。遥想群仙飞佩处，碧霞缥缈玉珑玲。
题习斋
袁燮（宋代）

寓形宇宙间，所至习乃成。
事以习故熟，艺以习故精。
婴儿始匍习，习之能自行。
南人初学没，习惯如履平。
承蜩有余巧，解牛新发硎。
是皆习孰故，见者为之惊。
矧惟君子学，吾道深而宏。
欲穷圣贤域，精微故难明。
圣贤与遇鄙，何啻莛与楹。
愚夫堕恶习，自蹈谷与坑。
善恶分舜跖，毫釐当细评。
莫将朱夺紫，无使渭浊泾。
要源见端的，履践严度程。
容貌必齐庄，坐立无倚倾。
视听一於礼，言语纯于诚。
百行季为本，战战如奉盈。
操行洁冰玉，宇量涵沧溟。
经德岂干禄，为善非近名。
方其学习初，是非交战争。
见义勇必为，有过时自挟。
造次必致察，思虑防始萌。
恶念痛扫除，用力如用兵。
善端谨护持，保已如保城。
新功生者熟，旧飞熟处生。
一心湛不挠，四体明且清。
平居寡悔尤，处困心亦亨。
谁知人寰中，有此天爵荣。
嗟予资浅薄，役于蕞尔形。
主宰未纯一，气血时纵横。
岁月不我与，循省敢遑宁。
以习名其斋，为我座右铭。
杨武恭王挽词
楼钥（宋代）

勇气真虓虎，仁心剧放麑。
推锋多折馘，解缚屡招携。
细柳门坚闭，长杨马不嘶。
夜深星忽堕，何处问撑犁。
焦山 其五
杜浚（明代）

摩碑临积水，折竹杖危坡。不向山中住，宁知幽处多。

雪埋孤衲笠，风乱老渔蓑。荒率存真意，余心不厌过。
看王子父雅宜先生舅六如居士像
王世贞（明代）

风度吾前辈，冰清汝外家。虎头痴更绝，龙爪劲谁加。

一代珠双襺，千秋剑并华。椒浆欲有酹，异世起长嗟。
过紫金庵
吴恩熙（清代）

人迹不到处，杳然别有天。山深猿献果，僧老鹤齐年。

塔影分奇树，钟声锁暮烟。扶筇觅归路，遥隔翠微巅。
偈颂三十六首
释如珙（宋代）

相见不扬眉，君东我亦西。
相逢欲相唤，脉脉不能语，
总是粥饭气。贴贴底无缝罅能有几个，
温州城里何限数。
颂古
释守仁（宋代）

多方窃得破衣裳，壁倒篱坍没处藏。更有一般无赖汉，不曾同伴要分赃。
士昭兄琴室
薛季宣（宋代）

弄琴函丈者，无始到来今。韶濩五弦上，乾坤三古心。

荷香流曲沼，烟雨抹寒林。闵子罢倾听，何人知此音。
冬景 孤舟蓑笠翁
刘辰翁（宋代）

泛泛水晶宫，孤舟凛欲东。短蓑并箬笠，举世一渔翁。

大雪三千界，轻舠尺八空。无衣寒独速，皓首败天公。

乘雁双凫外，斜风细雨中。羊裘差好事，聱钓不相同。
题湖山立石
王汉（宋代）

如碑卓水滨，磊落未名闻。
藓駮琼姿出，蜗行篆字分。
器浑犹抱璞，势迥已凌云。
幸免随金锻，宁忧与玉焚。
螭形徒岌岌，鸟迹欠云云。
若使昌黎见，应擒逐鳄文。
杨宗伯知举出院
释居简（宋代）

三级桃花把要津，懿文储德在权衡。鸾雏将授三传托，虎榜先同一瓣盟。

荣以依光如昼锦，乐于兼善胜专城。履声早晚星辰上，弗与群仙地上行。
颂古四首 四不迁
释咸静（宋代）

掐珠不念佛，开眼不见色。吃饭谁择日，任东西南北。
和都城腊日雪
华镇（宋代）

同云为瑞上圆清，腊日飞花落帝城。双阙渐迷鸳瓦碧，九街匀帝曲尘轻。

戴溪有月舟方远，袁巷无人路自平。却爱马卿词赋好，梁园一座尽知倾。
暝投山庄
黄河清（清代）

未知何处宿，深竹一镫悬。野碓春明月，山篱漱暗泉。

叩门孤客倦，具黍主人贤。安枕翻无寐，沈吟木雁篇。
登楼
潘玙（宋代）

凉桐叶叶按秋声，搔首危楼百感生。
天欲尽头烟水阔，雁拖残日下芜城。
卜算子慢 得客中信
张素（宋代）

池莲已谢，篱菊又残，正念远人天际。塞雁南来，带得一封书至，且先看、两个平安字。

欲慰我、离愁万种，谁知翻触愁起。

廿载蚕丛寄。总浪负年华，薄名微利。急整归鞭，鬓发料非昔矣。

怎而今、不把瓜期记。越看那、红笺细楷，觉心情如醉。
夕乘月渡荆门闸
吴莱（元代）

初更渡荆门，触眼舟楫乱。堤吏时一呼，举篙类鱼贯。

野鸡悄无声，行子空扼腕。绿树烟霭沉，清波月光烂。

分凉短衣披，习静单帻岸。畸愁本难袪，美景聊此玩。

荒荒东原平，泯泯鲁济断。岁俭菅蒯繁，时康萑苻散。

秋槎别星河，晓梦窥日观。悬知平生奇，历览天下半。

长衢红尘腥，古调白石粲。徒聚几州铁，肯餐三斗炭。

人生空自怜，岁序忽已换。出门更呼车，春浅冰未泮。
赠真公影堂
鲍溶（唐代）

旧房西壁画支公，昨暮今晨色不同。

远客闲心无处所，独添香火望虚空。
子瞻继和复答二首
黄庭坚（宋代）

置酒未容虚左，论诗时要指南。
迎笑天香满袖，喜公新赴朝参。
杂曲歌辞。太平乐
白居易（唐代）

岁丰仍节俭，时泰更销兵。圣念长如此，何忧不太平。

湛露浮尧酒，薰风起舜歌。愿同尧舜意，所乐在人和。
送常大夫加散骑常侍赴朔方
皇甫冉（唐代）

故垒烟尘后，新军河塞间。金貂宠汉将，玉节度萧关。

澶漫沙中雪，依稀汉口山。人知窦车骑，计日勒铭还。
正月十六日杜茶村先生生日同炯甫雪沧集颖叔欧斋以目辟町畦分韵得畦字
谢章铤（清代）

残山不成壁，荒园不留畦。朝出唱迷阳，暮归闻子巂。

卓哉茶村叟，郁为周遗黎。心肝自倔强，须发任排挤。

精魂恋文字，千秋首肯低。庶骑黄鹤来，念往意怆凄。

盖棺欲作诔，旁无黔娄妻。有子归异教，麦饭绝幽栖。

酸吟出苦口，不饱如寒齑。佳日非汝有，独夜知天倪。

孟陬月初阙，词客开高斋。四壁罗古献，斗山相与齐。

鲁酒非盗泉，允宜先生哜。颓唐亦老手，刻意辟恒蹊。

一歌秦淮曲，百金贱如泥。
徐家庄
张尧同（宋代）

节义穷方见，高名荐玉京。
一封天子敕，千载故乡荣。
涿州
王安石（宋代）

涿州沙上望桑乾，鞍马春风特地寒。
万里如今持汉节，却寻此路使呼韩。
暮春舟中怀顾景蕃诸友会心堂折花几至纷纭因以问之
张扩（宋代）

流光急急卷春归，宽我都无十日期。短楫轻舟馀客梦，斜风横雨半花时。

坐怀同社二三子，剩有一番酬唱诗。谁向海棠花下去，不妨重看挽残枝。
苦雨
方回（元代）

拟勒移文问雨龙，麦秋忍不念吾农。
黄云万顷成泥烂，偏与閒檐活瓦松。
次韵王适元日并示曹焕二首
苏辙（宋代）

井底屠酥浸旧方，床头冬酿压琼浆。
旧来喜与门前客，终日同为酒后狂。
老大心情今已尽，尘埃须发亦无光。
江南留滞归何日，万里逢春思故乡。
放逐三年未遣回，复惊爆竹起春雷。
祈年粗有樽中桂，寄远仍持岭上梅。
莫笑牛狸抵羊酪，漫将崖蜜代官醅。
二君未肯嫌贫病，犹得衰颜一笑开。
二给事诗·孙君蕙
徐元文（清代）

元叔赋《疾邪》，发音何煌煌。休琏感时俗，陈辞慨以慷。

伊人负奇姿，奕奕黄门郎。激昂论意气，伉达上封章。

嫉恶有本性，见之若探汤。作诗寓孤愤，属兴深且长。

此意谁实谅，读之增感伤。
防秋登嘉峪楼纪事 其三
陈其学（明代）

苍茫西海有无间，多病书生愧抱关。日暮倚楼风万里，天涯弹铗月千山。

驼鸣玉垒移封旧，雁带金城振旅还。守捉滩头递刁斗，独吟秋色水潺潺。
佳人年十五为潘乾父赋 其一
李云龙（明代）

佳人年十五，绿发委香肩。弱质初含蕙，芳心半吐莲。

剪花金屋里，斗草玉楼前。三五秋宵永，人将月共圆。
句
寇准（宋代）

青草湖平两岸水，岳阳楼对三吴州。
相和歌辞。放歌行
王昌龄（唐代）

南渡洛阳津，西望十二楼。明堂坐天子，月朔朝诸侯。

清乐动千门，皇风被九州。庆云从东来，泱漭抱日流。

升平贵论道，文墨将何求。有诏征草泽，微臣献谋猷。

冠冕如星罗，拜揖曹与周。望尘非吾事，入赋且迟留。

幸蒙国士识，因脱负薪裘。今者放歌行，以慰梁父愁。

但营数斗禄，奉养毋丰羞。若得金膏遂，飞云亦可俦。
淡黄柳（赠苏氏柳儿）
张炎（宋代）

楚腰一捻。羞翦青丝结。力未胜春娇怯怯。暗托莺声细说。愁蹙眉心斗双叶。

正情切。柔枝未堪折。应不解、管离别。奈如今已入东风睫。望断章台，马蹄何处，闲了黄昏淡月。
句
吴光（宋代）

也应只是寻常夜，未必如今分外圆。
送李子威之金陵
金涓（元代）

金陵自古帝王州，策马飘然作胜游。一代衣冠新礼乐，六朝文物昔风流。

此时送别诗盈轴，何处相思月满楼。若见潜溪宋夫子，勿云江汉有扁舟。
移居郊西喜社中诸子见过
陈守一（明代）

不能舍流俗，溷迹半丘林。宾客衣冠少，牛羊村巷深。

采葵犹未熟，修竹渐成阴。一种清贫趣，留君话素心。
句
钱若水（宋代）

黼座劝觞钧乐逸，云章属韵待貂传。
云中行
薛奇童（唐代）

云中小儿吹金管，向晚因风一川满。塞北云高心已悲，

城南木川肠堪断。忆昔魏家都此方，凉风观前朝百王。

千门晓映山川色，双阙遥连日月光。举杯称寿永相保，

日夕歌钟彻清昊。将军汗马百战场，天子射兽五原草。

寂寞金舆去不归，陵上黄尘满路飞。河边不语伤流水，

川上含情叹川晖。此时独立无所见，日暮寒风吹客衣。
鹊桥仙
朱敦儒（宋代）

溪清水浅，月胧烟淡，玉破梅梢未遍。横枝依约影如无，但风里、空香数点。

乘风欲去，凌波难住，谁见红愁粉怨。夜深青女湿微霜，暗香散、广寒宫殿。
次韵弟观咏丹山池荷 其二
陈著（宋代）

一雨西来满寺凉，盈盈不语立方塘。远公白社所修种，净土青方无点妆。

要向花光见菩萨，肯从色界问莲香。回头玉手双杯处，多少风流堕醉乡。
苏文忠大字诗帖赞
岳珂（宋代）

小字鹄引骞而翔，大字虎卧靖且庄。
我藏遗帖虽盈箱，尚叹钜刻无涤黄。
谁怜神物开混茫，想见醉墨犹淋浪。
此题要补束晳亡，更恐诗书雪堂。
送丘子正以能书入都并呈徐容斋阎靖轩卢处道集贤翰林三学士
方回（元代）

君不见古来九关虎豹守，入仕艰难无不有。兴能一札秋槐黄，芒鞋布裙天下走。

攀援龙鳞万万手，咳唾骊珠万万口。蓬莱无路弱水隔，七上十上空白首。

邂逅登名岂不偶，选坑沉沦十八九。光范三书徒尔忙，子公一纸焉所取。

书生身体纵著翅，飞声未办廷臣右。还知气至天地春，花者必花柳必柳。

中庸末章八引诗，三诗首言士所为。衣锦尚絅潜虽伏，屋漏不高天听卑。

至隐至微至显见，鬼神森列何可欺。斗间有气射古剑，石上无根生瑞芝。

快雨乍晴虹霓起，蛰虫欲振雷霆驰。静中根本动中发，闇处精神明处知。

禊帖昔秘永禅师，不过纸上王羲之。御史萧翼百计取，公等乃有胸中奇。

胸中奇者五色笔，可以补天可活国。宗彝作绘衮作火，可但能书梵王译。

此之所宝玉非石，求而不藏卞和泣。良贾韫椟什其袭，藏而不求价倍百。

公等翰墨今第一，谁云识字不得力。借径文艺以致身，勋名政要无心得。

九万里迅扶摇风，今日朝廷贞观同。联翩房杜肩王魏，试代常何草封事。
帕子
许棐（宋代）

万缕纵横如妾恨，一方轻薄似郎恩。多时不系纤腰舞，却对花前拭泪痕。
留都二首 其一
欧大任（明代）

紫宸宫阙秣陵前，想见高皇定鼎年。珠树春浮三殿日，綵斿时拂五城烟。

空寥一望金茎近，霄汉长瞻玉座悬。千古龙髯攀不及，乌号今在白云天。
蝶恋花（观雪作）
吕胜己（宋代）

姑射真仙蓬海会。驭气乘龙，作意游方外。冬后翦花飞素彩。腊前陨璞抛团块。

幂幂绵云相映带。川谷林峦，混一乾坤大。白玉装成全世界。江湖点染微瑕颒。
咏圆通崇胜院
崔鶠（宋代）

峥嵘卢山高，下看三江水。青天瀑布飞，白日看烟起。

人家闲崦口，石道乔松底。似窥仙刹丽，翠影乱螭尾。

亭亭两金闾，妙拥青云里。瞻言古堂侧，绛幔垂乌几。

煌煌重瞳君，玉带横文绮。名为天下笑，身系降生邸。

辛苦万厄功，一戏直童子。
送杨偕太傅知淮阳军
宋祁（宋代）

下拜亲膺一札书，隋河风柂送行舻。
晓辞汉署茅留蕝，暮听廉行袴换襦。
方志贡珍传磬错，客庖羞品盛鱼腴。
双旌引入柔桑陌，少驻骖驔捋美须。
寿外舅汪稼门先生七十 其一
李振钧（清代）

蓬岛何曾见列仙，但教守道即延年。人于清德尊元老，天为苍生佑大贤。

鹤燄齐鸣铃阁敞，蟾轮恰照绮筵圆。迎春好上长春颂，颂比灵椿更八千。
曾鲁公挽诗 其二
刘攽（宋代）

云台存画像，毕陌想遗风。文彩阶符在，仪型岳镇空。

考终方备福，言念始为忠。今日缁衣美，能明善善功。
贺施笠泽别驾得雄
董其昌（明代）

兰草宁论入梦劳，神光忽照德门高。恰逢开士摩麟顶，共向超宗识凤毛。

合浦乍还珠在掌，明河新沐锦为袍。亦知廉吏归装薄，传有青编及宝刀。
鹧鸪天（灯夕雨雪）
何澹（宋代）

好景良辰造物慳。一年灯火遽摧残。雨淋夹道星千点，雪阻游人路九盘。

停社舞，撤宾筵。谩烧银烛照金莲。不如我入香山社，一盏青灯说夜禅。
病中兴感因成七诗寄蒲庵老禅 其二
乌斯道（明代）

人生恶好胜，水斗良足嗤。有口贵守默，石言岂其宜。

桑田可衣食，忍使鱼龙归。青山可结搆，乃向空中飞。

地道本宁静，咄咄何如兹。
悟南柯 溟州值雨阻道友留恋
王丹桂（金朝）

落魄白云子，身无个事萦。闲思云水下山屏。策蹇携童，行化过东溟。暑气潜然退，秋风分外清。连连小雨未开晴。有意相留，不放出门行。
倦绣图
仇远（元代）

花残院静昼阴长，困思瞢腾下绣床。
肯信村中蓬鬓女，夜灯辛苦织机忙。
淯月下鼓琴用淳韵
楼钥（宋代）

老穉团栾鲤在庭，言姬为鼓玉琴声。
起来同作悲风曲，倍觉先秋月影清。
次韵蔡天启寄籍田令
邹浩（宋代）

兴来云路欲飞仙，风更吹凉入绮钱。岂但乌衣今莫逆，也知白鸟旧相便。

波随静止荷初展，舟逐閒移楫自眠。我亦书边有馀日，与君同到五湖天。
大梁杂感 其一
黎承忠（清代）

孤塔平悬郭，危楼上切云。谁过朱亥市，复祀信陵君。

北檄传鸡羽，南天阻雁群。杞忧吾曷敢，时事未应闻。
【双调】水仙子　日边
孙周卿（元代）

晓开闾阖庆天申，九五龙飞第一春。星围电绕天威近，肃朝班对紫宸，嵩呼
舞蹈扬尘。和气融三岛，欢声沸五云，洪福齐臻。　舟中
孤舟夜泊洞庭边，灯火青荧对客船。朔风吹老梅花片，推开篷雪满天，诗豪
与风雪争先。雪片与风鏖战，诗和雪缴缠，一笑琅然。　山居自乐
西风篱菊灿秋花，落日枫林噪晚鸦。数椽茅屋青山下，是山中宰相家，教儿
孙自种桑麻。亲眷至煨香芋，宾朋来煮嫩茶，富贵休夸。
小斋容膝窄如舟，苔径无媒翠欲流。衡门半掩黄花瘦，属东篱富贵秋，药炉
经卷香篝。野菜炊香饭，云腴涨雪瓯，傲煞王侯。
功名场上事多般，成败如棋不待观。山林寻个好知心伴，要常教心地宽，笑
平生不解眉攒。土炕上蒲席厚，砂锅里酒汤暖，妻子团。
朝吟暮醉两相宜，花落花开总不知。虚名嚼破无滋味，比闲人惹是非，淡家
私付与山妻。水碓里舂来米，山庄上线了鸡，事事休提。　赠舞女赵杨花
《霓裳》一曲锦缠头，杨柳楼心月半钩。玉纤双撮泥金袖，称珍珠络臂，
翠盘中一榻温柔。秋水双波溜，春山八字愁，杀温柔。
送湖南运判蔡如晦赴阙
郭祥正（宋代）

鹗飞不在泥，决有青云趣。凤凰不妄出，恐为时所误。

桓桓南都不，幸遭明主顾。垂绅正手板，磊落奏治具。

源流出无穷，胸胆豁以露。帝曰卿良哉，予僚汝之父。

果见麒麟儿，腾骧蹈前步。擢为东宫允，往漕八州赋。

予将观汝能，慎勿惮细故。朅来重湖南，君恩密宣布。

拔才惟俊明，逐吏皆狡蠹。朝廷方更化，免役出金助。

深沉详施为，委曲善告谕。有司绝诛求，比屋乐农务。

贫富一以均，歌颂喧道路。七月新书成，入奏驰骏驭。

君来万家春，君去秋色暮。清湘似君心，偏使丑影惧。

何时到金阙，显用期必遇。成法无瑕玼，后效有程度。

皇皇太上圣，赫赫师尹辅。大业日愈新，虚怀未尝饫。

谏垣将峻陟，使节岂还付。却忆仁祖朝，天下复庠序。

南都最为盛，万里英材聚。严严高平公，明堂真栋柱。

尚书继踵来，两献仲舒疏。君家有大阮，敛缩未腾翥。

名声晚乃达，霖雨今仍霪。信哉颜渊氏，必用孔子铸。

邦家不乏才，社稷永盘固。伊予亦何人，不异罝中兔。

时命适大谬，与物竟多迕。卑栖邵陵幕，窃禄饱婴孺。

不才甘委置，朽木费吹嘘。一朝逢知己，拔茅冀连茹。

翻思刷羽翰，翩翩厕鸳鹭。不然弃已归，筑室幽闲处。

吐纳元和津，万事不挂虑。韩子亦尝云，岂肯居沮洳。
政府生日十首
曹勋（宋代）

郊祀三年大礼崇，上公翊赞极寅恭。
清坛九奏应昭格，今岁人神识景钟。
夏日睡起
陆游（宋代）

簟纹似秋水，含风蹙微漪。
帐幅如春烟，缥缈不受吹。
团扇堕枕如，皎皎素月晖。
非睡复非觉，心定息自迟。
茶熟我亦起，寒泉掬珠玑。
浮瓜空把玩，甚矣今年衰！
忆园梅十四韵
张宁（明代）

一从丘壑旷经巡，清赏依依感慨频。竹杖芒鞋孤旧约，石田茅屋误芳邻。

冥怀邂逅琴樽远，浪说调羹鼎鼐亲。喜有心期谐冷淡，耻因滋味较酸辛。

时逢杜老愁兼绝，诗许林逋句独新。东阁凭阑空有赋，西湖放鹤更何人。

影迷白玉堂边月，香尽罗浮岭外春。魂断素娥精欲落，梦回青鸟思无因。

繁华到处人长满，路径无媒草共湮。清白欲随天地老，孤高甘守雪霜贫。

窗前夜到疑珠箔，墙角风多怅玉尘。自是穷檐堪索笑，不胜羌笛解伤神。

家怜吴镇庵居好，画觉元章翰墨真。老我归来清赏在，乱山寒秀对閒身。
山居杂诗九十首
曹勋（宋代）

江海吹天风，飞舞散千垅。
横斜任所适，光丽世非种。
险秽已平治，屋背欲汹涌。
年丰此兆之，有秋高可拱。
有谷堂 其二
王立道（明代）

陶令归来看五柳，魏公老去有三槐。朱轮翠盖交生荫，须信当年不妄栽。
四面山午饭澡雪尘土往太湖二首
王之道（宋代）

重门掩松篁，杰阁戛霄汉。
溪流水晶软，石栈云母粲。
清游不可失，微劳敢言惮。
斜阳无相催，我欲濯尘汗。